Stortingsvalget 2017 i Hordaland

Stortingsvalget 2017 i Hordaland ble avholdt mandag 11. september 2017. Det skal velges 16 stortingsrepresentanter for valgkretsen Hordaland fylke for valgperioden 2017-2021, herav 15 distriktsmandater og ett utjevningsmandat. Det er det samme antallet som ved stortingsvalget i 2013.

Innvalgte i perioden 2013–2017
I perioden 2013–2017 har følgende stortingsrepresentanter vært innvalgt for Hordaland:
Høyre: Erna Solberg (mandat nr. 1), Øyvind Halleraker (4), Peter Christian Frølich (6), Torill Eidsheim (10), Sigurd Hille (14), Ove Trellevik (utjevningsmandat)
Arbeiderpartiet: Per Rune Henriksen (2), Jette F. Christensen (5), Magne Rommetveit (9), Ruth Grung (12)
Fremskrittspartiet: Gjermund Hagesæter (3), Helge Andre Njåstad (8)
Kristelig Folkeparti: Knut Arild Hareide (7)
Venstre: Terje Breivik (11)
Sosialistisk Venstreparti: Audun Lysbakken (13)
Senterpartiet: Kjersti Toppe (15)

Senterpartiets Kjersti Toppe vant sistemandatet med 351 stemmers margin. Nærmeste utfordrer var Fremskrittspartiets Laila Marie Reiertsen.

Erik Skutle (H) var fast møtende vararepresentant for statsminister Erna Solberg i hele perioden. Laila Marie Reiertsen (Frp) var fast møtende vararepresentant for Gjermund Hagesæter da han var statssekretær fra juni 2015 til desember 2016.

Øyvind Halleraker (4 perioder), Per Rune Henriksen (3) og Gjermund Hagesæter (4) stilte ikke til gjenvalg i 2017.

Nominasjonsprosessen

Arbeiderpartiet har i dag fire stortingsrepresentanter fra Hordaland, av disse var det bare Per Rune Henriksen (Bergen) som ikke ønsket gjenvalg etter tre perioder på stortinget.

Nominasjonskomiteen foreslo gjenvalg av stortingsrepresentant Magne Rommetveit (Stord, opprinnelig Bryne) som rykket opp fra tredjeplass til førsteplass, og gjenvalg av stortingsrepresentant Jette Christensen (Bergen, opprinnelig Eigersund) på andreplass. På tredjeplass foreslo man politisk rådgiver Eigil Knutsen (Bergen, opprinnelig Karmøy), på fjerdeplass gjenvalg av stortingsrepresentant Ruth Grung (Bergen), og på femteplass fagforeningsleder Leif Sande (Lindås).

På nominasjonsmøtet i Bergen 26. november 2016 ble nominasjonskomiteens innstilling vedtatt uten endringer. Det var kampvotering om åttendeplassen mellom Lubna Jaffery (Bergen) og Åse Gunn Husebø (Øygarden), som Jaffery vant med 72 mot 24 stemmer.

Fremskrittspartiet har i dag to stortingsrepresentanter fra Hordaland. Gjermund Hagesæter (Bergen, opprinnelig Lindås) ønsket ikke gjenvalg etter fire perioder på stortinget.

Nominasjonskomiteen foreslo gjenvalg av stortingsrepresentant Helge Andre Njåstad (Austevoll) som rykket opp til førsteplass. På den da ledige andreplassen foreslo man fylkestingsmedlem og tidligere byråd Silje Hjemdal (Bergen), og på tredjeplass gjenvalg av møtende vararepresentant Laila Marie Reiertsen (Os).

Leder for Bergen Frp Petter Eltvik åpnet i juni 2016 for å tilby statsråd Sylvi Listhaug (Oslo, opprinnelig Ørskog) et sikkert mandat som listetopp i Hordaland, men Listhaug valgte selv å stille fra sitt opprinnelige hjemfylke Møre og Romsdal da listetopp-plasseringen der ble ledig etter at parlamentarisk leder Harald Nesvik frasa seg gjenvalg etter fem perioder på stortinget. Bergen Frp ønsket så tidligere statssekretær Torkil Åmland (Bergen, opprinnelig Lyngdal) på andreplass på listen.

På nominasjonsmøtet i Bergen 10. desember 2016 ble Njåstad valgt på førsteplass, Hjemdal på andreplass, Åmland på tredjeplass og Reiertsen på fjerdeplass.

Høyre har i dag seks stortingsrepresentanter fra Hordaland og en fast møtende vararepresentant. Av disse syv var det bare Øyvind Halleraker (Bømlo, opprinnelig Oslo) som ikke ønsket gjenvalg etter fire perioder på stortinget.

Nominasjonskomiteen foreslo gjenvalg av statsminister Erna Solberg (Bergen) på førsteplass. På den ledige andreplassen foreslo man statssekretær og tidligere fylkesordfører Tom-Christer Nilsen (Askøy), på tredjeplass gjenvalg av stortingsrepresentant Peter Christian Frølich (Bergen), og på fjerdeplass gjenvalg av stortingsrepresentant Torill Eidsheim (Meland, opprinnelig Lindås). Komiteen foreslo videre at stortingsrepresentant Ove Trellevik (Sund) skulle rykke opp fra sjette- til femteplass. På sjetteplass var det dissens i komiteen mellom stortingsrepresentantene Sigurd Hille (Bergen) som hadde femteplassen i inneværende periode, og Erik Skutle (Bergen) som hadde syvendeplassen, om henholdsvis sjette- og åttendeplassen på listen. På syvendeplass foreslo man tidligere ordfører Liv Kari Eskeland (Stord), på niendeplass gruppeleder Iril Schau Johansen (Voss, opprinnelig Gulen).

På nominasjonsmøtet i Bergen 29. oktober 2016 ble Solberg, Frølich og Eidsheim enstemmig gjenvalgt på henholdsvis første-, tredje- og fjerdeplass på listen. Det ble kampvotering om andreplassen, der Trellevik utfordret Nilsen og vant med 111 mot 106 stemmer. Nilsen ble da foreslått på femteplass, utfordret av Hille og Skutle i kampvotering. I første runde ble det 85 stemmer for Nilsen, 75 for Hille og 57 for Skutle. I andre runde vant Nilsen femteplassen med 119 stemmer mot Hilles 97 stemmer. Det ble også kampvotering om sjetteplassen, mellom Skutle, Hille og Eskeland. I første runde ble det 86 stemmer for Eskeland, 67 for Skutle og 63 for Hille. I andre runde vant Eskeland sjetteplassen med 125 stemmer mot Skutles 89, 3 stemte blankt. Det ble også kampvotering om syvendeplassen på listen mellom Hille og Skutle. Hille vant plassen med 113 stemmer mot Skutles 101. Skutle ble så utfordret i kampvotering om åttendeplassen av Johansen. Skutle vant plassen med 152 stemmer mot Johansens 63 stemmer. Resten av listen ble vedtatt enstemmig uten endringer.

Kristelig Folkeparti har i dag én stortingsrepresentant fra Hordaland, partileder Knut Arild Hareide (Oslo, opprinnelig Bømlo) som ønsket gjenvalg. Nominasjonskomiteen hadde innstilt Hareide på førsteplass og tidligere fylkesordfører Torill Selsvold Nyborg (Fjell, opprinnelig Kvam) på andreplass.

På nominasjonsmøtet på Stord 19. november 2016 ble det kampvotering om førsteplassen mellom Hareide som fikk 117 stemmer og Bjarte Ystebø (Bergen) som fikk 6 stemmer. Selsvold Nyborg ble valgt på andreplass.

Miljøpartiet De Grønne har i dag ingen stortingsrepresentanter fra Hordaland. Arild Hermstad (Oslo, opprinnelig Bergen), leder av Framtiden i våre hender, ble enstemmig oppnevnt som førstekandidat av nominasjonsmøtet i Bergen 26. november 2016 i samsvar med nominasjonskomiteens innstilling.

Rødt: har i dag ingen stortingsrepresentanter fra Hordaland. Jeanette Syversen (Bergen) ble valgt som førstekandidat på nominasjonsmøtet i Bergen 12. februar 2017, i samsvar med nominasjonskomiteens forslag.

Senterpartiet har i dag én stortingsrepresentant fra Hordaland, Kjersti Toppe (Bergen) som ønsket gjenvalg. Hun ble i tråd med nominasjonskomiteens innstilling enstemmig valgt på førsteplass på nominasjonsmøtet i Bergen 26. november 2016. Andreplassen gikk til Nils T. Bjørke (Voss), fylkestingsmedlem og tildigere leder av Norges Bondelag.

Sosialistisk Venstreparti har i dag én stortingsrepresentant fra Hordaland, partileder Audun Lysbakken (Oslo, opprinnelig Bergen) som ønsket gjenvalg. Nominasjonsmøtet i Bergen 12. februar 2017 valgte Lysbakken på førsteplass og fylkesleder Gina Barstad (Bergen) på andreplass i tråd med nominasjonskomiteens innstilling.

Venstre har i dag én stortingsrepresentant fra Hordaland, nestleder Terje Breivik (Ulvik) som ønsket gjenvalg. Han ble enstemmig valgt på førsteplass på nominasjonsmøtet i Bergen 16. september 2016 i tråd med nominasjonskomiteens innstilling.

Stortingskandidater 2017
Fylkesvalgstyret i Hordaland har godkjent 17 valglister med følgende toppkandidater til Stortingsvalget i 2017:

Alliansen:
1. Bjørn Christian Rødal (30), Bergen

Arbeiderpartiet:
1. Magne Rommetveit (61), Stord
2. Jette Christensen (34), Bergen
3. Eigil Knutsen (28), Bergen
4. Ruth Grung (58), Bergen

Demokratene i Norge:
1. Vidar Kleppe (53), Kristiansand

Feministisk Initiativ:
1. Sunniva Schultze-Florey (32), Bergen

Fremskrittspartiet:
1. Helge Andre Njåstad (37), Austevoll
2. Silje Hjemdal (33), Bergen

Helsepartiet:
1. May Lisbeth Berg Knutsen (47), Voss

Høyre:
1. Erna Solberg (56), Bergen
2. Ove Trellevik (52), Sund
3. Peter Christian Frølich (29), Bergen
4. Torill Eidsheim (47), Meland 
5. Tom-Christer Nilsen (48), Askøy
6. Liv Kari Eskeland (52), Stord

Kristelig Folkeparti:
1. Knut Arild Hareide (44), Oslo

Kystpartiet:
1. Steinar Bastesen (72), Brønnøysund

Liberalistene:
1. Jon Refsdahl (51), Bergen

Miljøpartiet De Grønne:
1. Arild Hermstad (50), Oslo

Partiet De Kristne:
1. Tomas Moltu (48), Bergen

Piratpartiet:
1. Øyvind Andersen Holm (48), Bergen 

Rødt
1. Jeanette Onarheim Syversen (33), Bergen

Senterpartiet:
1. Kjersti Toppe (49), Bergen
2. Nils T. Bjørke (56), Voss

Sosialistisk Venstreparti:
1. Audun Lysbakken (39), Oslo

Venstre:
1. Terje Breivik (52), Ulvik

Meningsmålinger
Lokale meningsmålinger for Hordaland med spørsmål om stortingsvalg.

Oppslutning:

Mandatfordeling:

Tabellen oppgir bare fordeling av de femten distriksmandatene. Utjevningsmandatet tildeles i sammenheng med landsresultatet.

Valgresultat

Valgte Stortingsrepresentanter
Valgresultatet ga samme partifordeling av distriktsmandatene som i 2013. Fylkets utjevningsmandat gikk fra Høyre til Senterpartiet. Følgende representanter ble valgt:

1. Distriktsmandat: Erna Solberg (56) Bergen, Høyre
2. Distriktsmandat: Magne Rommetveit (61) Stord, Arbeiderpartiet
3. Distriktsmandat: Helge Andre Njåstad (37) Austevoll, Fremskrittspartiet
4. Distriktsmandat: Ove Trellevik (52) Sund, Høyre
5. Distriktsmandat: Jette F. Christensen (34) Bergen, Arbeiderpartiet
6. Distriktsmandat: Peter Christian Frølich (29) Bergen, Høyre
7. Distriktsmandat: Kjersti Toppe (49) Bergen, Senterpartiet
8. Distriktsmandat: Silje Hjemdal (33) Bergen, Fremskrittspartiet
9. Distriktsmandat: Audun Lysbakken (39) Oslo, Sosialistisk Venstreparti
10. Distriktsmandat: Eigil Knutsen (28) Bergen, Arbeiderpartiet
11. Distriktsmandat: Torill Eidsheim (47) Meland, Høyre
12. Distriktsmandat: Knut Arild Hareide (44) Oslo, Kristelig Folkeparti
13. Distriktsmandat: Tom-Christer Nilsen (48) Askøy, Høyre
14. Distriktsmandat: Ruth Grung (58) Bergen, Arbeiderpartiet
15. Distriktsmandat: Terje Breivik (52) Ulvik, Venstre
Utjevningsmandat: Nils T. Bjørke (58) Voss, Senterpartiet

Som fast møtende vararepresentant for statsminister Erna Solberg møter Liv Kari Eskeland (52) Stord, Høyre

Valgresultat kommunevis

Se også
Liste over stortingsrepresentanter 2013-2017
Stortingsvalget 2017

Referanser

Stortingsvalget 2017
Politikk i Hordaland